
	Nr.
	4c-7/295


RAPORT  SUPLIMENTAR
asupra propunerii legislative privind protecţia drepturilor persoanelor vârstnice
În temeiul art.104 alin.(3) din Regulamentul Camerei Deputaţilor, republicat, cu modificările şi completările ulterioare, propunerea legislativă privind protecţia drepturilor persoanelor vârstnice a fost retrimisă Comisiei pentru muncă şi protecţie socială, prin adresa nr. Plx 648/2013 din 4 iunie 2014, în vederea reexaminării şi întocmirii unui nou raport. 

Propunerea legislativă are ca obiect de reglementare crearea cadrului legal privind protecţia drepturilor persoanelor vârstnice, în sensul instituirii prestaţiei de dependenţă al cărei beneficiar este persoana vârstnică, evaluată şi încadrată într-un grad de dependenţă, de către o comisie specializată, precum şi creditarea serviciilor de îngrijire pentru asigurarea cheltuielilor de întreţinere acordate acestor persoane, la domiciliu, în centre de zi şi rezidenţiale. De asemenea, se stabilesc atribuţiile autorităţilor administraţiei publice locale privind serviciul public de asistenţă socială. 
În urma reluării dezbaterilor în şedinţa din 3 iulie 2014, membrii Comisiei au hotărât, cu majoritate de voturi (un vot împotrivă şi 3 abţineri), menţinerea soluţiei iniţiale, de respingere a propunerii legislative, exprimată în raportul depus cu nr. 4c-7/765 în data de 6 februarie 2014, din următoarele considerente:

· cadrul general de organizare, funcţionare şi finanţare a sistemului de asistenţă socială este reglementat prin Legea asistenţei sociale nr.292/2011. Ca atare, era necesar ca textul iniţiativei legislative să fie corelat cu prevederile acestui act normativ şi să urmărească unicitatea reglementărilor în domeniu şi evitarea paralelismelor legislative, în conformitate cu Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare.
· propunerea legislativă conţine o serie de reglementări care nu sunt în concordanţă cu reglementările Legii asistenţei sociale nr.292/2011, pornind de la definiţia persoanei vârstnice şi continuând cu definiţiile principiilor care stau la baza acordării drepturilor persoanelor vârstnice. 
· evaluarea nevoilor persoanelor vârstnice, precum şi stabilirea drepturilor persoanelor vârstnice dependente, materializate în beneficii de asistenţă socială (şi nu prestaţii) şi servicii sociale, trebuie realizată în corelare cu evaluarea şi stabilirea drepturilor persoanelor cu dizabilităţi, pentru a fi evitate situaţiile de inechitate existente între persoanele vârstnice care suferă de afecţiuni invalidante şi care, deşi au limitări funcţionale similare, sunt sau nu încadrate într-un grad de handicap.
· în ceea ce priveşte contribuţia de întreţinere şi îngrijire a persoanelor vârstnice pentru asistarea acestora în centre rezidenţiale, aceasta se stabileşte în mod similar cu reglementările actuale din Legea nr.17/2000 privind asistenţa socială a persoanelor vârstnice, republicată. Modalitatea de stabilire a contribuţiei de întreţinere trebuie să ia în calcul mai multe criterii legate de veniturile persoanei asistate şi serviciile minimale sau maximale pe care aceasta le plăteşte din contribuţia proprie.
· prestaţia de dependenţă propusă prin iniţiativa legislativă ar fi trebuit stabilită într-un cuantum similar cu cuantumul beneficiilor de asistenţă socială destinate persoanelor cu dizabilităţi care necesită îngrijire personală în funcţie de gradele de handicap şi limitările funcţionale avute. Prin urmare, cuantumul maxim de 950 lei propus de iniţiator este aleatoriu. De altfel, nu există nicio referire în Expunerea de motive privind justificarea stabilirii acestui cuantum. Totodată, lipsesc cuantumurile aferente tuturor gradelor de dependenţă care trebuie specificate concret.
· referitor la finanţarea prestaţiei de dependenţă ce se asigură de la bugetul de stat, era necesară o evaluare a impactului financiar, precum şi precizarea sursei de finanţare, respectiv de acoperire a costurilor suplimentare rezultate din aplicarea acestei măsuri. Prin urmare, se impunea ca iniţiatorul să respecte dispoziţiile art.138 alin.(5) din Constituţia României, precum şi cele ale art.15 alin.(1) din Legea nr.500/2002 privind finanţele publice.
La dezbateri a participat, în conformitate cu prevederile art.55 din Regulamentul Camerei Deputaţilor, doamna Marcela Dumitraş, şef serviciu în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 22 deputaţi, din totalul de 23 membri ai comisiei.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.



PREŞEDINTE,



SECRETAR,



Florin Iordache



Mihăiţă Găină

Întocmit,

Consilier parlamentar Lidia Vlădescu

